《甲辰四月二十五日过西宫谒别韩治书公衡》
明代·郑潜

舆疾出城西，仰天发长啸。山川莽回互，云物相炳耀。

薰风涤烦莽，旭日明远照。人生独何为，薄俗畏讥诮。

昨日长男归，悲极还一笑。连年遭乱离，辛苦遁边徼。

折肱指欲堕，忍死事忠孝。三子在目前，宁论贤不肖。

苟遂骨肉欢，焉能羡华要。道经神仙宫，霜威宿廊庙。

劲节高抗云，雄文远垂教。再拜韩荆州，微公孰同调。

作者简介：元明间徽州歙县人，字彦昭。元时，官至海北廉访司副使。后寓居福州怀安，买田建义学，以教育后进。又立白苗、阳岐二渡，买田供舟子生计，人称郑公渡。入明，起为宝应县主簿，迁潞州同知。有《樗庵类稿》。